Айцец Аляксандар Надсан зрабіў велізарную працу па перакладзе на беларускую мову літургічных тэкстаў візантыйскай традыцыі. Плён ягоных шматгадовых высілкаў – гэта Псалтыр і ўвесь корпус багаслужбаў Усходняй Царквы, якія адзначаюцца ня толькі добрай і зразумелай беларускай мовай, але і малітоўнай мілагучнасьцю. Цяпер яны даступны ўсім беларускім вернікам. Гэтымі перакладамі афіцыйна карыстаецца ў сваім малітоўным жыцьці Беларуская Грэка-Каталіцкая Царква. Ужо толькі за адну гэтую працу, якая мае надзвычайнае духоўнае і культурнае значэньне, а. Аляксандар Надсан заслугоўвае вялікай пашаны і падзякі ад беларусаў.